Per çò que hège ara hemna deth farmaceutic, qu’ère era milhor des hemnes de Normandia, doça coma un anhèth, trenda damb era mainada, damb sa pair, damb sa mair, damb es sòns cosins; s’aclapaue pes malastres des auti, amiaue tot eth trabalh dera casa e detestaue es corsets; se botjaue, totun, damb tanta lentor, ère tant anujosa quan parlaue, tan vulgara d’aspècte e tan retenguda ena convèrsa que, a maugrat des sòns trenta ans e de qué eth n’auesse vint, a maugrat de qué dormissen desseparadi sonque per ua pòrta e de qué se parlèssen cada dia, jamès non s’auie imaginat que bèth un la podesse guardar coma ua hemna e ne qu’auesse deth sòn sèxe cap aute senhau qu’eth vestit.